b'\n_START_ARTICLE_\nFjodor Aleksandrovi\xc4\x8d Bredihin\n_START_SECTION_\n\xc5\xbdivljenje in delo\n_START_PARAGRAPH_\nNjegov o\xc4\x8de je bil mornari\xc5\xa1ki \xc4\x8dastnik. Srednjo \xc5\xa1olo je Bredihin kon\xc4\x8dal v Odesi. Diplomiral je leta 1855 na Univerzi v Moskvi, leta 1862 je opravil magisterij, tri leta kasneje pa je doktoriral._NEWLINE_Leta 1860 je podal mehani\xc4\x8dno teorijo kometnih oblik, saj so bili ti pojavi \xc5\xbee precej o\xc4\x8ditni pri Donatijevem kometu iz leta 1858. V teoriji je natan\xc4\x8dno izpeljal obliko kometa v odvisnosti od jakosti odbojne sile, ni pa tega pojasnil. Arrhenius je prvi izrekel zamisel, da bi lahko ta sila izhajala iz svetlobnega tlaka, ki ga je teoreti\xc4\x8dno napovedal Maxwell leta 1871, eksperimentalno, kvantitativno pa sta ga preu\xc4\x8dila leta 1899 in 1907 Lebedjev, leta 1901 pa Karl Schwarzschild, E. F. Nichols in G. F. Hull._NEWLINE_Skupaj z \xc5\xbdukovskim je odkril diferencialno vrtenje Jupitrove atmosfere._NEWLINE_V letih od 1873 do 1890 je bil Bredihin predstojnik observatorija Univerze v Moskvi, v letih od 1890 do 1895 pa je bil tretji predstojnik Observatorija Pulkovo, kjer je nasledil Otta Vasiljevi\xc4\x8da Struveja. Leta 1891 je bil med ustanovitelji Ruskega astronomskega dru\xc5\xa1tva in njegov prvi predsednik. V letu 1894 so ga izbrali za \xc4\x8dlana Ruske akademije znanosti.'